Ung mand var fastspændt i næsten 16 timer i arresten i Aalborg. Derefter var intet tilsyn, og han hængte sig.

En ung mands selvmord i arresten i Aalborg fører nu til en retssag, hvor den ansvarlige myndighed sættes under anklage. Kriminalforsorgen svigtede sine forpligtelser og har dermed krænket Den Europæiske Menneskerettighedskonvention, påstår faren til den 21-årige mand. Retssagen behandles tirsdag og onsdag af Københavns Byret. Noget usædvanligt er hele tre dommere sat til at vurdere påstanden. Selvmordet skete i foråret 2012. Den 21-årige hængte sig i sit bælte i cellen. Efter en undersøgelse konkluderede politiet, at der ikke var grundlag for at rejse sag mod nogen for lovovertrædelser. Derefter har faren, Jim Karlsen, stævnet Kriminalforsorgen med et krav om 200.000 kroner. Advokat Claus Bonnez fører sagen. Kort før selvmordet havde den 21-årige i arresten indtaget en stor mængde piller. Personalet mente, at han havde forsøgt at begå selvmord og fik ham derfor indlagt på hospitalet. Men hurtigt blev han udskrevet og bragt tilbage til arresten. Efter at have opført sig voldsomt og forsøgt at overfalde personalet blev han i en observationscelle spændt fast med bælte, håndrem og fodrem. Han var fastspændt i tre en halv time. Derefter forsøgte han at skære sig i halsen med en hjemmelavet kniv. Dette førte til en ny tvangsfiksering - denne gang i 15 timer og 51 minutter. Han råbte "højlydt klagende", noterede personalet blandt andet. Bælte og remme blev løsnet, og efter seks timers observation blev han ført tilbage til sin egen celle 30. marts klokken 20. Næste morgen klokken 8.30 blev han fundet død - og ved højre hånd hang et afskedsbrev i en snor. I retssagen hævder faren, at Kriminalforsorgen ikke holdt godt nok øje med sønnen efter de to selvmordsforsøg. Dette er en krænkelse af Den Europæiske Menneskerettighedskonvention, som sikrer borgerne retten til livet. Desuden hævdes det, at den samlede behandling har været nedværdigende og umenneskelig. Dommen ventes afsagt nogen tid efter de to retsmøder. Sidste år fastslog Østre Landsret, at en anden indsat havde været udsat for umenneskelig behandling på grund af talrige fastspændinger. Denne mand kunne være fejlanbragt i fængselsvæsnet, sagde retten.